KIRJALLINEN KYSYMYS P-1440/02

esittäjä(t): Mario Mantovani (PPE-DE) komissiolle

(15. toukokuuta 2002)

Aihe: Radioaktiiviset jätteet yhteisessä tutkimuskeskuksessa Isprassa

Esitimme Euroopan komissiolle 4. helmikuuta 2000 kysymyksen (kirjallinen kysymys E-0217/00(1)), joka koski yhteisessä tutkimuskeskuksessa Isprassa yhä olevia radioaktiivisia jätteitä. Tutkimuksesta vastaava komission jäsen Philippe Busquin totesi antamassaan vastauksessa, että kyseiset jätteet on välivarastoitu asianmukaisiin tiloihin, joissa niitä valvotaan tarvittavin laittein, ja että komissio on ryhtynyt tarkastamaan niiden pakkausta yhdessä Italian viranomaisten kanssa.

Mitä tietoja ja tuloksia komissio on tähän mennessä saanut tarkastuksen johdosta? Mitä takeita voidaan antaa kyseisen alueen asukkaille, jotka ovat huolestuneita ydinlaitteiden tuottamien jätteiden puutteellisesta eliminoinnista ja käsittelystä mahdollisesti aiheutuvista riskeistä?

Mihin jätteet loppujen lopuksi viedään? Onko lopullisesta varastointipaikasta jo päätetty, ja jos on, niin voisiko komissio antaa siitä yksityiskohtaisia tietoja?

(1) EYVL C 330 E, 21.11.2000, s. 104.

Philippe Busquinin komission puolesta antama vastaus

(14. kesäkuuta 2002)

Ydinlaitosten käsittelystä on Euratomin perustamissopimuksen 8 artiklassa määrätty, että komissio on vastuussa laitoksesta siihen saakka, kunnes laitoksen toimilupa lakkautetaan. Kansallisen ja yhteisön lainsäädännön mukaisesti yhteisen tutkimuskeskuksen (YTK) on poistettava käytöstä suljetut ydinlaitokset ja huolehdittava niihin liittyvien jätteiden käsittelystä. Kuten kansainvälinen atomienergiajärjestö (IAEA) suosittelee, ydinlaitosten käytöstä poistamiseen ja jätteen käsittelyyn liittyvän, noin kaksi vuosikymmentä kattavan YTK:n ohjelman keskeisimpänä tavoitteena on saavuttaa niin kutsuttu kolmas taso (eli tila, joka mahdollistaa maan ja rakennusten uusiokäytön).

Vuonna 1999 ohjelmalle(1) alettiin myöntää erityisiä varoja. Tämän jälkeen on ryhdytty useisiin toimenpiteisiin, kuten käsittelylaitosten uudistamiseen ja/tai rakentamiseen (esimerkiksi nestemäisten jätteiden käsittely, dekontaminointilaitos jne), varastoihin varastoidun jätteen luonnehdintaan (karakterisointiin), vanhan jätteen uudelleenkäsittelyyn/pakkaukseen ja säteilytetyn polttoaineen poistoon. Vuosittaiset taloudelliset määrärahat ovat tasaisesti nousseet. Ne olivat 3,8 miljoonaa euroa vuonna 1999 ja 10,24 miljoonaa euroa vuonna 2002. Vuodelle 2003 on pyydetty 13 miljoonaa euroa.

Mitä tulee tutkimuskeskuksen Ispran toimipaikkaan, kaikki edellä mainittu toiminta on tehty tiiviissä yhteistyössä Italian viranomaisten (ANPA) kanssa ja heidän tarkassa valvonnassaan. Italian viranomaisten kanssa käydyt keskustelut ovat johtaneet yksityiskohtaisen jätteenkäsittelyohjelman laatimiseen, toimipaikkaan rakenteilla olevien jätteenkäsittelylaitosten suunnitteluun ja ominaisuuksiin ja vielä erityisemmin sinne varastoidun jätteen uudelleenpakkaukseen. Tämä pitää sisällään luonnehdintaa varten olevien laitosten, kiinteiden jätteiden käsittelylaitoksen ja erityisen väliaikaisen varaston rakentamisen: työt on jo aloitettu.

Tärkeä merkitys on tämän väliaikaisen varaston suunnitelulla, joka on syntynyt ANPAn kanssa tehdyn yhteistyön seurauksena. Käsitelty jäte varastoidaan väliaikaisesti tähän varastoon, kunnes se kuljetetaan lopulliseen määränpäähänsä. Kansallinen säilytyspaikka määritellään Italiassa Euroopan yhteisön ja Italian lainsäädännön mukaisesti.

Komissio ilmoittaa kantansa suunnitelmasta radioaktiivisen jätteen hävittämiseksi Euratomin perustamissopimuksen 37 artiklan määräysten mukaisesti sen jälkeen, kun se on saanut yleisiä tietoja, joita Italian hallituksen olisi tarkoitus antaa purkamistoimenpiteistä määräaikaan mennessä.

Rauhoittaakseen paikallisia yhteisöjä yhteinen tutkimuskeskus on aloittanut useita toimia. Erityisiä kokouksia on järjestetty, ja niihin on osallistunut kaupunginjohtajia ja muita lähiympäristön kylien ja kaupunkien edustajia. Näissä tilaisuuksissa annettiin täydellinen kuvaus laitosten käytöstäpoisto-ohjelmasta. Lisäksi jaettiin esitteitä, jotka havainnollistivat sekä kyseistä ohjelmaa että siihen liittyvää ympäristön seurantaohjelmaa. Lisätoimia suunnitellaan. Toinen kokous paikallisyhteisöjen kanssa pidetään loka-marraskuussa 2002.

(1) KOM(1999) 114 lopullinen.